陳叔易賦王秀才所藏梁織佛圖詩邀同賦因次其韻
作者：陳與義
朝代：宋

paragraphs: 維摩之室本自空，忽驚滿月臨丹宮。
稽首世尊真實相，不比圖畫填青紅。
天女之孫擅天巧，經緯星宿超庸庸。
淪精入此三昧手，一念直到祇園中。
意匠經營與佛會，七寶欲動聲瓏瓏。
眉間毫光放未盡，指下已带旃檀風。
飛梭本是龍變化，挾大威德行神通。
恍若祇洹遇佛影，豈彼臺像能比崇。
共惟此事不思議，細看衆巧無遺蹤。
日浮雞園赤爛爛，天入鷲嶺青叢叢。
那知金臂是正倒，但覺已挫千魔鋒。
龍天四衆儼然侍，喜滿尺宅俱成功。
向來八風幾卷地，衆寶行樹無摧桻。
老蕭區區佛所憫，豈與十二蟯蚘同。
重雲之殿珠作帳，一朝入海奔雷公。
幸留此像不爲少，福聚萬紀兼千總。
餘休八葉終灰燼，堅固却賴三眠蟲。
似聞法猛藕絲像，當時已不隨煙東。
煌煌二寶照南北，客攝萬鬼專其雄。
龍華已耀東坡墨，驚夢不假撞洪鐘。
唯有茲圖晦幾歲，留待公句貽無窮。
畫沙累土皆見佛，而况筆墨如此工。
亦念衆生業障厚，要與機杼聊分攻。
從今俱盡未來世，買絲不繡平原容。